Document ID: 32010D0007

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2009
με την οποία εξουσιοδοτείται η Ιταλία να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ
[κοινοποιηθείσα υπό τον αριθμό Ε(2009) 10426]
(Το κείμενο στην ιταλική γλώσσα είναι το μόνο αυθεντικό)
(2010/7/ΕΕ, Ευρατόμ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (1), και ιδιαίτερα το άρθρο 6 παράγραφος 3,
Μετά από διαβούλευση με τη Συμβουλευτική Επιτροπή Ιδίων Πόρων,
Εκτιμώντας τα ακόλουθα:
(1)
Σύμφωνα με το άρθρο 371 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (2), ορισμένα κράτη μέλη μπορούν να συνεχίσουν να απαλλάσσουν από τον φόρο ορισμένες πράξεις. Οι πράξεις αυτές πρέπει να ληφθούν υπόψη για τον προσδιορισμό της βάσης των ιδίων πόρων που προέρχονται από τον ΦΠΑ.
(2)
Βάσει του άρθρου 371 της οδηγίας 2006/112/ΕΚ, η Ιταλία μπορεί να συνεχίσει να απαλλάσσει από τον φόρο τις πράξεις του απαριθμούνται στο σημείο 10 του μέρους B του Παραρτήματος X της εν λόγω οδηγίας.
(3)
Η Ιταλία ζήτησε εξουσιοδότηση από την Επιτροπή προκειμένου να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ, δεδομένου ότι δεν μπορεί να υπολογίσει ακριβώς τη βάση των ιδίων πόρων που προέρχονται από τον ΦΠΑ για τις πράξεις που αναφέρονται στο σημείο 10 του μέρους B του Παραρτήματος X της οδηγίας ΦΠΑ. Ο υπολογισμός αυτός ενδέχεται να επισύρει αδικαιολόγητα διοικητικά βάρη σε σχέση με το αποτέλεσμα των πράξεων αυτών στο σύνολο της βάσης ιδίων πόρων ΦΠΑ της Ιταλίας. Η Ιταλία έχει τη δυνατότητα να προβαίνει σε υπολογισμό χρησιμοποιώντας κατά προσέγγιση εκτιμήσεις για αυτή την κατηγορία πράξεων. Ως εκ τούτου, η Ιταλία πρέπει να εξουσιοδοτηθεί να υπολογίζει τη βάση ιδίων πόρων που προέρχονται από τον ΦΠΑ χρησιμοποιώντας κατά προσέγγιση εκτιμήσεις σύμφωνα με τη δεύτερη περίπτωση του άρθρου 6 παράγραφος 3 του κανονισμού (ΕΟΚ, Ευρατόμ) αριθ. 1553/89.
(4)
Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τον υπολογισμό της βάσης των ιδίων πόρων που προέρχονται από τον φόρο προστιθέμενης αξίας ΦΠΑ, από την 1η Ιανουαρίου 2009, η Ιταλία εξουσιοδοτείται να χρησιμοποιεί κατά προσέγγιση εκτιμήσεις όσον αφορά την ακόλουθη κατηγορία πράξεων που αναφέρεται στο μέρος Β του Παραρτήματος Χ της οδηγίας 2006/112/ΕΚ:
-
Μεταφορές επιβατών (σημείο 10).
Άρθρο 2
Η παρούσα απόφαση εφαρμόζεται από την 1η Ιανουαρίου 2009 έως την 31η Δεκεμβρίου 2013.
Άρθρο 3
Η παρούσα απόφαση απευθύνεται στην Ιταλική Δημοκρατία.
Βρυξέλλες, 22 Δεκεμβρίου 2009.

Labels: 2
19
10
8
18
15